als_Latn dik_Latn sag_Latn
Mançester Siti dhe Çelsi ndahen në barazim 1-1 në “Etihad”. Shyrrle kalon përpara londinezët. Ish-legjenda e tyre Frenk Lampard barazon për Sitin i ardhur nga stoli kur kampionët luanin me dhjetë lojtarë
Mançester Siti – Çelsi 1-1
Shënues: 0-1 Shyrrle 71’, 1-1 Lampard 85’
Mançester Siti: Hart, Zabaleta, Kompani, Mangala, Kolarov (Lampard 78’), Milner, Fernandinjo (Hazus Navas 73’), Jaja Ture, Silva, Xheko (Sanja 70’), Aguero. Trajner: M.Pelegrini
Çelsi: Kurtua, Ivanoviç, Kahill, Terri, Azpilikueta, Fabregas, Matiç, Ramirez (Shyrrle 63’), Uillian (Obi Mikel 63’), Diego Kosta (Drogba 86’), Hazard. Trajner: Zh.Murinjo
Gjyqtar: Majk Din
Kartonë të verdhë: Zabaleta (2), Fernandinjo, Silva, Jaja Ture / Ramirez, Matiç, Diego Kosta, Ivanoviç
Karton të kuq: Zabaleta 66’
Në një ndeshje të denjë kampionësh Mançester Siti, kamionët në fuqi dhe Çelsi pretendent për titull janë ndarë në barazim 1-1 në një ndeshje emocionuese dhe nervoze. Të parët kanë kaluar në avantazh londinezët, duke shënuar me Shyrrlen vetëm pak minuta pasi Zabaleta kishte lënë Sitin me dhjetë lojtarë. Por ish-legjenda e tyre – 13 vjet 147 gola – Frenk Lampard i ardhur nga stoli dhe i duartrokitur në masë nga tifozët e Çelsit ka ndëshkuar ekipin e Murinjos pesë minuta nga fundi duke i dhënë një pikë kampionëve.
Pjesa e parë – Trajneri Pelegrini ka kërkuar vetëm fitoren ndaj Çelsit. Jo më kot ai ka hedhur në fushë që nga minuta e parë dyshen Xheko-Aguero. Murinjo nga ana e tij i ka besuar Diego Kostës. Pjesa e parë në përgjithësi ka qenë më e mirë për Mançester Sitin, por në të njëjtën kohë dhe tepër nervoze. Nga 9 kartonë të verdhë në këtë ndeshje, gjashtë janë nxjerrë vetëm në këtë pjesë, ndonëse në ndonjë rast gjyqtari i ndeshjes Majk Din e ka tepruar. Si në rastin e Zabaletës, që do të rezultojë vendimtar në 45 minutat e dyta. “Qytetarët” kanë qenë më këmbëngulës, por Çelsi i Murinjos nuk ka lëshuar pe dhe gjithçka është mbyllur pa gola me dy skuadrat që kanë pretenduar për një penallti për kokë.
Kartoni i kuq – Pjesa e dytë ka nisur përsëri më mirë për Sitin dhe ka qenë portieri i Çelsit, Tibo Kurtua protagonist me disa ndërhyrje vendimtare. Në momentin më të mirë të Sitit vjen goditja e parë. Pablo Zabaleta pas një dueli të pafund me Diego Kostën në këtë ndeshje ndëshkohet me kartonin e dytë të verdhë dhe për pasojë lë Sitin me 10 lojtarë në fushë 24 minuta nga fundi i ndeshjes.
Shyrrle gol – Çelsi është ndëshkues i pamëshirshëm. “Blutë” shfrytëzojnë menjëherë epërsinë numerike dhe pas një kundërsulmi për manual futbolli Andre Shyrrle kalon përpara londinezët pas asistit të Eden Hazard. Me një lojtar më pak dhe një gol disavantazh për kampionët është dukur shumë e vështirë përballë Çelsit të Murinjos.
Hakmarrja e Frenk Lampard – Kur kishin mbetur dhe 12 minuta lojë trajneri i Sitit, Manuel Pelegrini bën lëvizjen e fundit, duke hedhur në fushë Frenk Lampard. Ajo që përflitej që në ditën kur 36-vjeçari një legjend e Çelsit shkeli në “Etihad” ishte ndeshja kundër Çelsit dhe Murinjos. Dhe ajo ka rezultuar në një përballje e paharrueshme për tifozët e dy ekipeve, Murinjos dhe vetëm lojtarit. Futja e tij në fushë është shoqëruar me ovacione edhe nga tifozët e Çelsit. Por është pikërisht Frenk Lampard i cili 5 minuta nga fundi pas një kombinimi të shkëlqyer Silva-Milner-Lampard – gjithçka në ajër – shënon duke barazuar shifrat. Nuk ka festë për të, por stadiumi “Etihad” ka shpërthyer – përjashto sektorin ku ishin vendosur tifozët e Çëlsit. Pas 147 golash me fanellën e Çelsit, Frenk Lampard i shënon pikërisht ekipit për të cilin luajti për 13 vjet. Është ai që i vë vulën një ndeshje plot emocione, ku Siti ka ndalur serinë e fitoreve të Çelsit. Nga ana tjetër kjo ishte dhe një “hakmarrje” e ëmbël e Frenk ndaj Murinjos, që ndoshta nuk bëri dhe aq shumë për ta mbajtur në ekip.
Murinjo: Premier është një çmenduri
Pas ndeshjes ka folur dhe trajneri i Çelsit, Zhoze Murinjo, i cili gjithashtu nuk beson që ka humbur dy pikë të çmuara përballë një ekipi me dhjetë lojtarë në fushë.
Analiza e ndeshjes – “Ne po fitonim kundër 10 vetëve, por këta dhjetë vetë kanë reaguar në mënyrë fantastike dhe kanë dhënë gjithçka për të barazuar. Kur ndeshja pushtohet nga emocionet numrat në fushë nuk kanë më vlerë. Numrat kanë vlerë kur flitet për një ndeshje taktike. Ne shënuam të parët dhe u duk se kishim gjithçka nën kontroll, goditëm shtyllën, por ishin ata që shënuan. Ishte një ndeshje emocionuese dhe barazimi është ndoshta një rezultat i pranueshëm. Premier Liga nuk është thjesht e ndryshme nga kampionatet e tjerë, Premier është çmenduri.”
Murinjo për Lampard – “Lampard është një lojtar i Sitit, unë nuk besoj në historitë pasiononte, nuk besoj në zemër, ndoshta jam disi pragmatik. Kur ai vendosi të shkonte te një rival i Çelsit për mua historia e dashurisë mbaroi këtu. Ai bëri punën e tij si një profesionist. Tifozët i kanë rezervuar nju pritje të jashtëzakonshme, kjo është Anglia, ky është Çelsi. tifozët e Çelsit nuk i harrojnë kurrë lojtarët e tyre. Më ka ndodhur dhe mua kur isha trajner i Interit. Kjo është kultura dhe bukuria e Çelsit”, ka thënë Murinjo.
Fabregas: Arsenali nuk më deshi
Ish-mesfushori i Arsenalit, Çesk Fabregas ka rrëfyer për gazetën britanike “The Sun” se ish-klubi i tij nuk ka dashur që ai të rikthehet te “Topçinjtë”. Gjatë verës u diskutua për një rikthim të mundshëm të tij, por Venger hezitoi dhe në fund Fabregas vendosi t’i bashkohej Çelsit për shumën e 34 milionë eurove.
“Unë i kuptoj shumë mirë disa tifozë të Arsenalit dhe të tjerë persona në klub që janë të zhgënjyer që unë kam firmosur për Çelsin. i kuptoj shumë të tjerë që janë të mërzitur dhe të tjerë që janë të nervozuar me mua. Por ndryshimi i ekipeve në karrierë është pjesë e lojës, por unë dua t’i kujtoj tifozëve të Arsenalit se ishte ky klub që nuk pati vullnetin e mirë të nënshkruante me mua. Ndaj nuk mund të tërhiqesha nga futbolli. Këtë nuk mund ta bëja për hatër të Arsenalit dhe të kaluarës sime në këtë klub. Unë dua të shoh të ardhmen time. M’u desh të merrja një vendim dhe ai ishte për t’iu bashkuar Çelsit”, ka deklaruar Fabregas. Ai gjithashtu ka pranuar se marrëdhëniet në dukje të vështira tani do të sheshohen me kalimin e kohës. “Jam i bindur se në të ardhmen gjërat do të sqarohen dhe gjithçka do të kthehet në normalitet”, ka thënë Fabregas.
als_Latn min_Latn uzn_Latn zho_Hans ind_Latn ron_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn